הרכבת הקלה בירושלים

| --- | --- |

 מידע כללי
 מדינה:  ישראל ישראל
 עיר:   ירושלים
 שם המערכת:  רשת J-net
 מפעיל:  הקו האדום: כפיר רכבת קלה
 מידע על ההקמה
 התחלת בנייה:  הקו האדום: 2006 הקו הירוק: 2018 הקו הכחול: 2021
 פתיחת המערכת:  הקו האדום: חלק ראשון ב-2011, הארכות ב-2025 הקו הירוק: 2026 (משוער) הקו הכחול: בהדרגה בין 2029–2031 (משוער)
 מידע על המערכת
 אורך המערכת:  הקו האדום: 22 ק"מ הקו הירוק: 19 ק"מ הקו הכחול: 31 ק"מ
 רוחב המסילה:  1,435 מילימטרים
 מתח חשמלי:  750 וולט זרם ישר (DC), קו עילי
 מספר כלים:  23 צמדי רכבות, מדגם Citadis 302 תוצרת אלסטום  57 צמדי רכבות מדגם אורבוס 100, תוצרת CAF
 דפו:  דפו גבעת המיבתר (פעיל) דפו משני נווה יעקב דפו מלחה (עתידי) דפו 25 (עתידי)
 מספר נוסעים ביום:  כ-170 אלף
 מספר נוסעים בשנה:  כ-40 מיליון
 מספר הקווים:  פעילים: 1 (הקו האדום) בהקמה: 2 (הקו הירוק והקו הכחול)
 מספר התחנות:  הקו האדום: 34 הקו הירוק: 36 הקו הכחול: 53
 www.cfir.co.il
 תרשים המערכת
 קווי רכבת קלה ירושלים
 
הרכבת הקלה בירושלים היא מערך תחבורה ציבורית להסעת המונים בירושלים באמצעות רכבת קלה. רשת הרכבות הקלות בירושלים מתוכננת לכלול שלושה קווים מרכזיים, הקו האדום (נווה יעקב–הדסה עין כרם) שרובו נפתח בשנת 2011 ומסלולו הוארך בשנת 2025, הקו הירוק (הר הצופים–גילה) שאמור להיפתח חלקית ב-2026, והקו הכחול (רמות–גילה) שאמור להיפתח בהדרגה בין השנים 2029–2031. על בסיס שלושת הקווים האלה מתוכננים להיבנות ברחבי העיר כעשרה קווים, עם כ-70 תחנות, כ-160 קרונות (כ-80 רכבות), כ-70 ק"מ מסילות (חלק מהמסילות והתחנות משותף לכמה קווים) וחזון של כ-500 אלף נוסעים מדי יום בכל קווי הרכבת הקלה בעיר. זהו מערך הרכבת הקלה הראשון בישראל, המהווה חלק מתוכנית תחבורתית כוללת בירושלים, שמלבד הרכבת הקלה כוללת גם תכנון לבניית נתיבי תחבורה ציבורית (נת"צ) וסלילת כבישי טבעת חיצוניים סביב העיר.
הקווים חולקו לשלושה אשכולות ביצוע: הקו האדום מנווה יעקב להדסה עין כרם (שכולל גם שני קווים משניים, הקו הכתום משער שכם לרכס לבן, והקו הצהוב – מקריית הממשלה לשער האשפות של העיר העתיקה); הקו הירוק מהר הצופים לגילה (הכולל שלושה קווים משניים קו ירוק בהיר מנווה יעקב להר נוף ומגבעת התחמושת למלחה שמתחיל במקטע הקו האדום מגבעת התחמושת עד הכניסה לעיר ומשם במסלול הקו הירוק עד מלחה והקו הורוד מהר נוף לארמון הנציב); והקו הכחול מרמות לגילה (הכולל גם שני קווים משניים, הקו הסגול מהדסה עין כרם לגבעת המטוס, והקו התכלת ממלחה להר הצופים). בהמשך מתוכנן גם הקו החום מעטרות לאום ליסון במזרח העיר.
תוכנית האב הוכנה עוד בשנת 1995 תחת ראש העירייה אהוד אולמרט ואושרה על ידי הממשלה ב־1998. עבודות התשתית החלו בפועל בשנת 2000 ותוכננו להסתיים עד 2006. בפועל, נפתח לציבור חלקו הראשון של הקו האדום ב-19 באוגוסט 2011, וב-27 בפברואר 2025 נפתח במתכונתו המלאה. אורכו של הקו האדום 22 קילומטר, הוא כולל 34 תחנות, הראשונה בנווה יעקב והאחרונה בהדסה עין כרם. היקף הנוסעים הממוצע ברכבת עומד על כ-170 אלף נוסעים ביום. קווים נוספים, הקו הירוק והקו הכחול בביצוע החלו ב-2019.
החברה הראשונה שהפעילה את הרכבת הקלה בירושלים היא חברת "סיטיפס" לאחר שזכתה באוקטובר 2002 במכרז ההקמה והתפעול של הקו האדום. בעקבות סכסוכה עם המדינה, באוגוסט 2019 נבחרה במכרז חברת "כפיר" להחליף את חברת "סיטיפס" בהפעלת הקו האדום, וכן זכתה במסגרת המכרז בביצוע הארכת הקו האדום והקמה והפעלה של הקו הירוק. באפריל 2021 החלה "כפיר" להפעיל את הקו האדום. במסגרת המכרז, סיפקה חברת CAF הספרדית 114 קרונות רכבת קלה מדגם 100 CAF אורבוס ומערכות נלוות לניהול ושליטה ושדרגה את 46 הרכבות הוותיקות. בנוסף הוקמו שני מרכזי תחזוקה גדולים חדשים, דפו 25 ודפו בנווה יעקב והורחב הדפו בגבעה הצרפתית. הקו הכחול יוקם ויופעל על ידי חברת Jtrain בבעלות דן, דניה סיבוס ופסה הפולנית.